Videomapping na Dom umenia + koncert NOCTURNO 2021

Podujatie: **NOCTURNO**

Termín podujatia: 20.8. 2021 o 20:30

Miesto konania: Dom umenia

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Multimediálny večer s názvom *Nocturno* bude pozostávať z videomappingu na fasádu Domu umenia za sprievodu koncertu kapely Basostroj. Prebehne v piatok 20. augusta o 20:30 hod pred Domom umenia.

V piatok večer o 20:30 umelecká dvojica Nano vjs predstaví svoje digitálne spracovanie vizuálneho materiálu, ktorým si pripomenieme slávu Polymúzického priestoru 1970. Udalosť si prepožičiava názov Nocturno z hudobných večerov, ktoré boli organizované v rámci slávnej výstavy s názvom Polymúzický priestor - socha-objekt-svetlo-hudba 1970, ktorá bola priamym pokračovateľom Sochy piešťanských parkov.

Videomapping bude doprevádzaný hudbou od kapely Basostroj až do 22:00. Martinovi Žiakovi učarovali najmä vibrácie basgitarových strún. Koncertoval s rôznymi zoskupeniami od popu cez blues až po drum’n’bass. Jeho najnovším hudobným počinom je vlastná skupina Basostroj, ktorá ponúka inštrumentálnu hudbu plnú basgitary, groovov, loopov a elektroniky.

Podujatím si chceme pripomenúť pamiatku a poďakovať sa výrazným osobnostiam, ktoré stáli za zrodom myšlienky zriadiť v Piešťanoch galériu pod holým nebom (A. Trizuljak, Ľ. Mrňa, Ľ. Kára, Ľ. Belohradská, V. Vavro, Ľ. Pollák a veľa ďalších umelcov, architektov, kunsthistorikov, dobrovoľníkov a robotníkov, ktorí participovali na najväčšej sochárskej výstave na Slovensku).

Vizuálna esej vo forme videoprojekcie pribíži tiež tvorbu Alexandra Trizuljaka, ktorá sa historicky vzťahuje k prostrediu piešťanských parkov.

V rámci podujatia Nocturno budú slávnostne odhalené aj novoosadené plastiky od Alexandra Trizuljaka, ktoré do svojej exteriérovej galérie sôch získalo tento rok mesto Piešťany formou dlhodobej výpožičky od rodiny Trizuljakovcov.

Podujatie je zároveň sprievodným programom k prierezovej výstave sochára Alexandra Trizuljaka, ktorá od 17. augusta do 29. septembra prebieha v Dome umenia.

Podujatie sa tematicky venuje východiskovým myšlienkam, na ktorých je postavený súčasný projekt Piešťany – Mesto ako galéria, na ktorom od roku 2020 spolupracuje mesto Piešťany, MsKS Piešťany, Služby mesta Piešťany, Slovenské liečebné kúpele Piešťany (Ensana), zástupcovia rodiny Trizuljakovcov, ateliér krajinnej architektúry 4D a ďalší.

Súčasťou aktivít projektu je aj osadenie ôsmich konštruktivistických sôch z kolekcie Variácie na nekonečno od Alexandra Trizuljaka, ktorý by tento rok oslávil storočnicu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Projekt z verejných zdrojov podporil Fond na podporu umenia.

Projekt je realizovaný s finančnou podporou oblastnej organizácie cestovného ruchu Rezort Piešťany, Ministerstva dopravy a výstavby Slovenskej republiky, Trnavského samosprávneho kraja a mesta Piešťany. Na projekte sa podieľajú Lúčnica - Dom umenia Piešťany, Mestské kultúrne stredisko Piešťany, Služby mesta Piešťany, Ensana a oz. Čierne diery.